Fil-Ministeru tal-Finanzi, fis-sigħat li għaddew kompliet għaddejja l-ħidma biex għada filgħaxija l-Ministru Edward Scicluna jippreżenta l-budget għas-sena d-dieħla. Fi programm speċjali li jibda fil-5.30 p.m., għada Television Malta se jwasslilkom xandira diretta li tibda bl-iffirmar mill-President ta’ Malta tad-dikjarazzjoni u l-publikazzjonijiet tal-Budget 2015 u tkompli bid-diskors sħiħ tal-Ministru Edward Scicluna fil-Parlament. Wara l-bulettin tal-aħbarijiet li jinkludi wkoll l-konferenza tal-aħbarijiet mill-Prim Ministru u l-ewwel reazzjoni tal-Oppożizzjoni, jibda programm ta’ analiżi bis-sehem fost l-oħrajn tal-Ministru tal-Finanzi, Edward Scicluna, u l-Kelliem tal-Oppiżizzjoni għall-Finanzi, Tonio Fenech. Il-programm jinkludi wkoll l-ewwel reazzjoni għall-budget mill-unions u l-korpi kostitwiti. Fuq il-paġna ta’ Facebook ta’ Television Malta, l-pubbliku se jkun jista jagħmel il-mistoqsijiet waqt il-programm t’analiżi li se jsir wara li jixxandar il-programm tal-budget. Apparti fuq Television Malta, id-diskors tal-budget u l-programm ta’ analiżi se jixxandru wkoll fuq Radju Malta 2 u fuq is-sit elettroniku tvm.com.mt Is-sit elettroniku ta’ Television Malta ser ikollu wkoll id-dettalji kollha dwar il-budget kif jitħabbru mill-Ministru tal-Finanzi u r-reazzjonijiet għall-Budget 2015.